รัฐบาลไทย-ข่าวทำเนียบรัฐบาล-พิธีรำลึกคุรุวีรชนชายแดนใต้ ครั้งที่ 8 ที่ปัตตานี
วันศุกร์ที่ 25 สิงหาคม 2560
พิธีรําลึกคุรุวีรชนชายแดนใต้ ครั้งที่ 8 ที่ปัตตานี
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานในพิธีรําลึกคุรุวีรชนชายแดนใต้ ครั้งที่ 8
พล.อ.สุรเชษฐ์ ชัยวงศ์กล่าวเริ่มต้นในโอกาสเป็นประธานพิธีว่า"ชาติของเราเป็นไทยอยู่ได้จนถึงตัวเราคนหนึ่งนี้ เพราะบรรพบุรุษของเราเอาเลือด เอาเนื้อ เอาชีวิต และความลําบากยากเข็ญเข้าแลกไว้ เราต้องรักษาชาติ เราต้องบํารุงชาติ เราต้องสละชีพเพื่อชาติ"
ข้อความที่ได้กล่าวไปนั้น เป็นการแสดงความคารวะต่อคุณความดีของครู บุคลากรทางการศึกษาที่เสียชีวิตทั้ง 184 ท่าน รวมถึงผู้ที่ได้รับบาดเจ็บ พิการ ทุพพลภาพอีกจํานวนหนึ่ง ที่ได้อุทิศตนเสียสละ เอาเลือดเนื้อชีวิต และความลําบากยากเข็ญเข้าแลกไว้ เพื่อทําให้การศึกษาดํารงคงอยู่เป็นคุณค่า คุณประโยชน์ต่อเด็กนักเรียน นักศึกษา เยาวชน ตลอดจนประชาชนทุกคนในจังหวัดชายแดนภาคใต้ ในห้วงเวลาที่ผ่านมา
ในโอกาสที่ได้รับเกียรติจากสมาพันธ์ครูสามจังหวัดชายแดนภาคใต้ เชิญให้มาเป็นประธานเปิดงาน"รําลึกคุรุวีรชนชายแดนใต้" ในครั้งนี้ พล.อ.สุรเชษฐ์ ได้กล่าวถึงการศึกษาในจังหวัดชายแดนภาคใต้ พอสังเขป
รัฐบาลชุดปัจจุบันที่มีพล.อ.ประยุทธ์ จันทร์โอชา เป็นนายกรัฐมนตรีได้ให้ความสําคัญเป็นอย่างยิ่งกับการพัฒนาคุณภาพการศึกษา ตลอดจนการแก้ไขปัญหาในจังหวัดชายแดนภาคใต้ โดยได้มอบหมายให้พล.อ.ประวิตร วงษ์สุวรรณ รองนายกรัฐมนตรีด้านความมั่นคง ในฐานะประธานคณะกรรมการขับเคลื่อนการแก้ปัญหาจังหวัดชายแดนภาคใต้ดําเนินการร่วมกับทุกภาคส่วนในห้วงเวลา 3 ปีเศษที่ผ่านมา ซึ่งงานด้านการศึกษาก็เป็นงานส่วนหนึ่งของคณะกรรมการดังกล่าว และเป็นนโยบายสําคัญของรัฐบาลชุดปัจจุบันเช่นเดียวกัน จะเห็นได้จากการที่มีคณะกรรมการอิสระเพื่อการปฏิรูปการศึกษา ตลอดจนการที่รัฐบาลได้กําหนดให้มียุทธศาสตร์ชาติ 20 ปี ซึ่งกระทรวงศึกษาธิการก็ได้จัดทําแผนการศึกษาแห่งชาติไว้เรียบร้อยแล้ว
ดังนั้น ศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) หรือกระทรวงศึกษาธิการ (ส่วนหน้า) ที่ได้จัดตั้ง จึงได้จัดทําแผนยุทธศาสตร์การพัฒนาการศึกษาในจังหวัดชายแดนภาคใต้ขึ้นเป็นการสอดคล้องรองรับในการขับเคลื่อนการพัฒนาคุณภาพการศึกษาให้เกิดประสิทธิภาพ ซึ่งได้มีการชี้แจงความก้าวหน้า ความสําเร็จไปตามลําดับ เพื่อเป็นการสร้างความรับรู้ ความเข้าใจ ตามยุทธศาสตร์พระราชทาน "เข้าใจ เข้าถึง และพัฒนา" มาโดยลําดับ
ผมในฐานะที่รัฐมนตรีว่าการกระทรวงศึกษาธิการได้มอบหมายให้รับผิดชอบการพัฒนาคุณภาพการศึกษาในจังหวัดชายแดนภาคใต้ก็ได้ทํางานร่วมกับผู้บริหาร คณะครู อาจารย์ บุคลากรทางการศึกษา ตลอดจนส่วนราชการภาครัฐ ภาคเอกชน รวมทั้งภาคประชาชน ในแนวทางกลไกประชารัฐมาอย่างต่อเนื่อง ซึ่งเป็นสิ่งที่น่าภาคภูมิใจร่วมกันว่า จากผลการสํารวจความพึงพอใจของประชาชนต่อการจัดการศึกษาของรัฐบาลในพื้นที่จังหวัดชายแดนภาคใต้โดยสวนดุสิตโพล จํานวน 515 คน และมหาวิทยาลัยทักษิณ 800 คน(โดยสํารวจจากเพศ อายุ การศึกษา รายได้ ความเกี่ยวข้องกับการศึกษา ไม่ว่าจะเป็นนักเรียน ครู ผู้ปกครอง ข้าราชการ ประชาชน ซึ่งเป็นกลุ่มเป้าหมายและคําถามเดียวกัน) มีผลสรุปว่าความสําเร็จในการพัฒนาด้านการจัดการศึกษาในจังหวัดชายแดนภาคใต้ของรัฐบาลชุดปัจจุบัน ประชาชนมีความเชื่อมั่นและพึงพอใจอยู่ในระดับ "มาก" ถึง "ปานกลาง" ใกล้เคียงกันคือร้อยละ 85 ต่างกันแค่จุดทศนิยมเท่านั้น ซึ่งนายกรัฐมนตรีได้รับทราบและนําเสนอให้ประชาชนรับทราบในเวลาต่อมาด้วย ถือว่าผลที่เกิดขึ้น เป็นความร่วมมือร่วมใจจากทุกภาคส่วนที่สําคัญ
จากการที่ครูและบุคลากรทางการศึกษาจะทํางานอย่างสบายใจ ก็ต้องมีความปลอดภัยซึ่งถือเป็นความมุ่งหวังร่วมกันที่จะทําให้ประชาชนในพื้นที่จังหวัดชายแดนภาคใต้ได้รับการศึกษาและเรียนรู้ตลอดชีวิตอย่างมีคุณภาพ ดํารงชีวิตอย่างเป็นสุขในสังคมพหุวัฒนธรรม สอดคล้องกับหลักปรัชญาของเศรษฐกิจพอเพียง และการเปลี่ยนแปลงของโลกในศตวรรษที่ 21 อันจะนําไปสู่ความมั่นคง มั่งคั่ง ยั่งยืน ตามวิสัยทัศน์ของรัฐบาลได้อย่างมีประสิทธิภาพต่อไป
ขอขอบคุณทุกกําลังใจ ทุกความเข้าใจ ทุกความคิดเห็นที่ทุกฝ่ายร่วมกันทําให้มีความปลอดภัยเกิดขึ้น ซึ่งส่งผลให้การศึกษามีการพัฒนาความก้าวหน้ามาจนถึงปัจจุบัน
ขอขอบคุณสมาพันธ์ครูสามจังหวัดชายแดนภาคใต้รวมถึงครูและบุคลากรทางการศึกษาในพื้นที่ ที่ร่วมกันจัดให้มีกิจกรรมน้อมรําลึกในพระมหากรุณาธิคุณ และถวายความอาลัยแด่พระบาทสมเด็จพระปรมินทรมหาภูมิพลอดุลยเดช เพื่อแสดงถึงความจงรักภักดีในฐานะของข้าราชการที่ดี และในฐานะของประชาชนชาวไทย
ขอขอบคุณผู้มีส่วนเกี่ยวข้องทุกท่านที่ได้ร่วมกันจัดงานรําลึกถึงคุรุวีรชนชายแดนใต้ที่เสียชีวิตจากสถานการณ์ความไม่สงบ แสดงถึงความห่วงใย ความเห็นอกเห็นใจ และความกตัญญูกตเวทีต่อคุรุวีรชนผู้สูญเสีย ซึ่งหมายความว่า ทุกท่านยังนึกถึงคุณงามความดีที่คุรุวีรชนทั้งหลายได้ฝากไว้บนผืนแผ่นดินนี้
โอกาสนี้พล.อ.สุรเชษฐ์ ชัยวงศ์ รวมทั้งตัวแทนผู้ที่ได้รับผลกระทบ และแขกผู้มีเกียรติ ได้ร่วมวางดอกไม้ ซึ่งเป็นดอกกุหลาบสีขาว อันเป็นสัญลักษณ์ของความรักและความคิดถึง เพื่อไว้อาลัยแด่คุรุวีรชนทั้ง184ท่าน.
สําหรับพิธีรําลึกคุรุวีรชนชายแดนใต้ในครั้งนี้ มีผู้บริหารข้าราชการ เจ้าหน้าที่ ทั้งจากส่วนกลางและในพื้นที่ รวมทั้งประชาชนให้เกียรติร่วมพิธีจํานวนกว่า1,000 คนอาทิ นายอดินันท์ ปากบารา ผู้ช่วยรัฐมนตรีประจํานายกรัฐมนตรี, นายวีรนันทน์ เพ็งจันทร์ ผู้ว่าราชการจังหวัดปัตตานี, รองผู้ว่าราชการจังหวัดยะลาและนราธิวาส, นายพิษณุ ตุลสุขรองปลัดกระทรวงศึกษาธิการ ปฏิบัติหน้าที่เลขาธิการคณะกรรมการส่งเสริมสวัสดิการและสวัสดิภาพครูและบุคลากรทางการศึกษา,นายบุญสม ทองศรีพราย ประธานสมาพันธ์ครูสามจังหวัดชายแดนภาคใต้,ศึกษาธิการภาค, ศึกษาธิการจังหวัด, ผู้อํานวยการสํานักงานเขตพื้นที่การศึกษาประถมศึกษา/มัธยมศึกษา ตลอดจนข้าราชการครูและบุคลากรทางการศึกษา ผู้มีเกียรติ
บัลลังก์ โรหิตเสถียร: สรุป/รายงาน/กราฟิก
ยุทธพงศ์ เลือกกลั่นดี:ถ่ายภาพ